CELEX: 31981R0337
Language: el
Date: 1981-02-09 00:00:00
Title: Κανονισμός (ΕΟΚ) αριθ. 337/81 τής Επιτροπής τής 9ης Φεβρουαρίου 1981 περί μέτρων προστασίας πού εφαρμόζονται κατά τήν εισαγωγή κοινών αχιβάδων

Avis juridique important

|

31981R0337

Κανονισμός (ΕΟΚ) αριθ. 337/81 τής Επιτροπής τής 9ης Φεβρουαρίου 1981 περί μέτρων προστασίας πού εφαρμόζονται κατά τήν εισαγωγή κοινών αχιβάδων  

Επίσημη Εφημερίδα αριθ. L 037 της 10/02/1981 σ. 0017 - 0018

***** ΚΑΝΟΝΙΣΜΟΣ (ΕΟΚ) αριθ. 337/81 ΤΗΣ ΕΠΙΤΡΟΠΗΣ  της 9ης Φεβρουαρίου 1981  περί μέτρων προστασίας που εφαρμόζονται κατά την εισαγωγή κοινών αχιβάδων  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 100/76 του Συμβουλίου της 19ης Ιανουαρίου 1976 περί κοινής οργανώσεως αγοράς στον τομέα των αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3443/80 (2), και ιδίως από το άρθρο 22, παράγραφος 2,  Εκτιμώντας:  ότι η Ιταλική Δημοκρατία ζήτησε από την Επιτροπή στις 9 Δεκεμβρίου 1980 να λάβει μέτρα προστασίας των εισαγωγών κοινών αχιβάδων καταγομένων από τρίτες χώρες·  ότι κατά τους τελευταίους μήνες διαπιστώθηκε σημαντική αύξηση των εισαγωγών κοινών αχιβάδων προερχομένων από τρίτες χώρες σε σχέση με τις εισαγωγές κατά τις αντίστοιχες περιόδους προηγουμένων ετών·  ότι, λόγω του ότι το εισαγόμενο προϊόν παρουσιάζει τα ίδια εμπορικά χαρακτηριστικά με το ιταλικό προϊόν, οι προαναφερθείσες εισαγωγές είχαν ως συνέπεια την πτώση των τιμών του ιταλικού προϊόντος· ότι, αν ληφθεί υπόψη ο προβλεπόμενος όγκος των εισαγωγών και οι εφαρμοζόμενες τιμές, υπάρχει φόβος να αυξηθεί υπερβολικά η ήδη διαπιστωθείσα πτώση·  ότι η κατάσταση αυτή έχει προκαλέσει σοβαρές δυσχέρειες όσον αφορά τη διάθεση της εθνικής παραγωγής·  ότι οι εν λόγω δυσχέρειες διαθέσεως είχαν ως επακόλουθο αυξημένα αποθέματα και ότι η διάθεση των αποθεμάτων καθώς και της παραγωγής θα παρακωλυθεί αισθητά, λόγω του μεγάλου όγκου εισαγωγών στις τιμές που διαπιστώθηκαν πρόσφατα·  ότι τα στοιχεία που διαθέτει αυτή τη στιγμή η Επιτροπή οδηγούν στο συμπέρασμα ότι η ιταλική αγορά κοινών αχιβάδων υφίσταται, λόγω των εισαγωγών αυτών, σοβαρές διαταραχές, ικανές να θέσουν σε κίνδυνο τους στόχους του άρθρου 39 της συνθήκης· ότι απ' αυτές τις συνθήκες είναι ανάγκη να ληφθούν μέτρα προστασίας των εν λόγω προϊόντων· ότι πρέπει, γι' αυτό το σκοπό, να διακοπούν οι εισαγωγές των προαναφερθέντων προϊόντων στην Ιταλία·  ότι πρέπει να περιορισθεί η διάρκεια εφαρμογής των εν λόγω μέτρων προστασίας, για μια πρώτη περίοδο, για να καταστεί δυνατή η εκτίμηση του αποτελέσματός τους επί της καταστάσεως της αγοράς, πριν από τη λήξη ισχύος τους, και να καθορισθούν τα μέτρα που θα έπρεπε, ενδεχομένως, να εφαρμοσθούν ακολούθως·  ότι κατά τα διαθέσιμα επί του παρόντος στοιχεία οι αγορές άλλων περιοχών της Κοινότητος δεν ευρίσκονται σε κατάσταση που να απαιτεί τη λήψη ειδικών μέτρων· ότι πρέπει, συνεπώς, να περιορισθεί η εφαρμογή του μέτρου προστασίας μόνο στις εισαγωγές με προορισμό την Ιταλία,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Η εισαγωγή στην Ιταλία κοινών αχιβάδων και ετέρων μαλακίων της οικογενείας των Βενεριδών  - κατεψυγμένων (κλάσεως ex 03.03 Β IV α) 4 του Κοινού Δασμολογίου),  - μη κατεψυγμένων (κλάσεως ex 03.03 Β IV β) 2 του Κοινού Δασμολογίου), εξαιρέσει των μαλακίων εντός των κοχυλίων των,  - παρασκευασμένων ή εις κονσέρβας (κλάσεως ex 16.06 Β ΙΙ του Κοινού Δασμολογίου)  καταγομένων εκ τρίτων χωρών διακόπτεται αμέσως μέχρι της 14ης Ιουνίου 1981.  2. Πάντως, τα προϊόντα, για τα οποία παρέχεται απόδειξη ότι κατά την ημερομηνία ενάρξεως ισχύος του παρόντος κανονισμού ευρίσκοντο καθ' οδόν προς την Κοινότητα, δύνανται να εισαχθούν.  3. Οι αποδείξεις ότι τα προϊόντα εκπληρώνουν τον αναφερόμενο στην παράγραφο 2 όρο παρέχονται, προς ικανοποίηση των αρμοδίων αρχών, κυρίως από:  - τις πληροφορίες που υπάρχουν στο βιβλίο εμπορευμάτων του πλοίου,  - τις φορτωτικές και άλλα έγγραφα μεταφοράς.  Άρθρο 2  Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 9 Φεβρουαρίου 1981.  Για την Επιτροπή  Georges CONTOGEORGIS  Μέλος της Επιτροπής  (1) ΕΕ αριθ. L 20 της 26. 1. 1976, σ. 1.  (2) ΕΕ αριθ. L 359 της 31. 12. 1980, σ. 13.